## L’IVF rep 17 ofertes de gestores interessades a participar en el nou fons ‘Capital de risc per al creixement sostenible’

*** Este nou instrument, dotat amb 25,4 milions provinents del Programa Comunitat Valenciana FEDER 2021-2027, permetrà invertir més de 50 milions en empreses valencianes
* Les entitats que finalment resulten adjudicatàries seran les encarregades de la identificació, selecció i estudi dels projectes que rebran el finançament atorgat a través d’este instrument**

El nou fons ‘Capital de risc per al creixement sostenible’ impulsat per l’Institut Valencià de Finances (IVF), ha despertat l’interés de 17 gestores que han presentat una oferta per a participar en la identificació, selecció i estudi dels projectes que rebran el finançament atorgat a través d’este nou instrument de capital de risc.

Una vegada tancat el període de presentació d’ofertes per part de les gestores, l’IVF procedirà a estudiar la documentació presentada per a formalitzar l’encàrrec en les pròximes setmanes a les que complisquen els requisits per a ser adjudicatàries de fons.

El fons ‘Capital de risc per al creixement sostenible’ està dotat amb 25,4 milions d’euros provinents del Programa Comunitat Valenciana FEDER 2021-2027 i s’ha estimat que permetrà invertir més de 50 milions en empreses valencianes gràcies als recursos privats que acompanyaran l’aportació pública.

Este fons es dirigix al finançament de projectes empresarials duts a terme per microempreses i pimes amb seu social a la Comunitat Valenciana, prestant especial atenció a projectes innovadors amb alt potencial de creixement i internacionalització o aquells que ajuden a aprofundir la col·laboració entre els centres de desenrotllament d’I+D+i i les universitats amb el món empresarial, i d’esta manera es fomenta la transferència de coneixement.

Així mateix, a través d’este fons es donarà suport al desenrotllament d’iniciatives empresarials que aposten per sistemes d’eficiència energètica, i així vetlar pel creixement sostenible de l’economia valenciana.

**72 milions per a promoció empresarial**

Este nou instrument se suma a les línies de préstecs participatius i préstecs subordinats llançades per l’IVF en 2024 i completa la cartera de productes financers oferits per este organisme que es nodrixen de recursos del Programa Comunitat Valenciana FEDER 2021-2027.

Estos instruments permetran vehicular una suma total de més de 72 milions destinats a impulsar i enfortir el teixit empresarial i mamprenedor a la Comunitat Valenciana.

Fecha: 04/10/2024